b"\n_START_ARTICLE_\nLouis McLane\n_START_SECTION_\nBiografi\n_START_PARAGRAPH_\nMcLane sluttet seg til United States Navy i 1798 og tjenestegjorde i ett \xc3\xa5r p\xc3\xa5 USS Philadelphia f\xc3\xb8r han i 1799 begynte \xc3\xa5 studere ved Newark College, som senere ble til University of Delaware. Han innledet sin karriere som advokat i Wilmington i 1807, og giftet seg i 1812 med Catherine Mary Milligan. I samme periode var han ogs\xc3\xa5 frivillig med i den britisk-amerikanske krig hvor han tjenestegjorde i Wilmington Artillery Company. I perioden fra 1817 til 1827 var han medlem av representantenes hus og i perioden mellom 1827 til 1829 var han medlem av USAs senat fra Delaware. McLane innledet sin politiske karriere i f\xc3\xb8deralistpartiet, men ble senere en del av Det demokratiske partiet. _NEWLINE_Da Andrew Jackson ble valgt til USAs president i 1829 ble McLane utnevnt som USAs minister til Storbritannia med kontor i London. Hans arbeidsoppgaver som minister var \xc3\xa5 gi tilbakemelding p\xc3\xa5 hvordan Jacksons utenrikspolitikk skilte seg ut fra forgjengeren John Quincy Adams' politikk, og \xc3\xa5pne handelsforbindelser med Britisk Vestindia. I 1831 ble McLane kalt tilbake til USA og utnevnt til landets neste finansminister, et embete han hadde til 1833 da han ble utnevnt til utenriksminister. McLane omorganiserte utenriksdepartementet til en form som varte i flere ti\xc3\xa5r frem til Ulysses S. Grants utenriksminister Hamilton Fish reorganiserte departementet. _NEWLINE_Etter at McLane forlot Jacksons kabinet ble han president i selskapene Morris Canal & Banking Company i New York og Baltimore and Ohio Railroad. McLane tjenestegjorde igjen som USAs minister i London i perioden 1845 til 1846, hvor han deltok i forhandlinger som ledet til Oregonavtalen for \xc3\xa5 fastsl\xc3\xa5 grensedisputten mellom USA og Storbritannia. Louis McLane d\xc3\xb8de den 7. oktober 1857 i Baltimore hvor han bodde sine siste \xc3\xa5r. Hans s\xc3\xb8nn Robert Milligan McLane ble senere guvern\xc3\xb8r i Maryland."